Só lyk Pretoria se ‘Real Housewives’Die deelnemers van ‘Die Real Housewives van Pretoria’ is bekend. (Foto: kykNET) Die ses vroue wat deelneem aan die eerste seisoen van Die Real Housewives van Pretoria, is pas deur kykNET bekend gemaak. Vanaf Oktober is die wel en weë van twee jong sakevroue, die eienaar van ŉ skoonheidskompetisie, ŉ onkonvensionele pastoor, ŉ TikTok-inhoudskepper en die president van ŉ bekende skoonheidshandelsmerk in dié werklikheidsreeks te sien. Renske Lammerding, Marié Bosman, Talana Kuhn, Kiki La Coco, Mel Viljoen en Rhona Erasmus se luukse voertuie, herehuise, eksotiese vakansies en heftige argumente sal kykers se oë laat rek. Hier is ’n paar interessante feite oor die deelnemers: Renske Lammerding Renske is welbekend in Silver Lakes vir haar boetiek op die landgoed en natuurlik haar man, Heinrich, se welvaart. Dit beteken egter ook dat daar heelwat oor Renske-hulle geskinder word, maar is daar enige waarheid daarin en skinder sy self? Beslis nie, as jy Renske vra. Renske is ook die eienaar van die Mrs. Globe-skoonheidskompetisie en wil graag daarmee ŉ platform skep wat ander vroue ondersteun om hulself te bemagtig. Marié Bosman Marié is ’n onkonvensionele pastoor wat baie uitgesproke is. Sy het ook ’n vlieglisensie en twee doktorsgrade. Ná haar twee egskeidings het Marié besluit dat sy nooit weer haarself vir enigiemand sal probeer verander nie en is daarom nie een wat haar aan onbenullighede steur nie – dit verveel haar net. Talana Kuhn Talana is ’n 27-jarige sakevrou wat die eienaar is van Earth DK en Millennial Marketing. Sy is ook die mamma van ’n driejarige en is tans swanger met haar en haar ouditeurman, Walter, se tweede kind. Talana het tussendeur sommer ook ’n selfhelpjoernaal geskryf wat binnekort gepubliseer word. Sy kan nie mense hanteer wat dink hulle is beter as sy nie – sy het deur die vuur geloop om te kom waar sy vandag is. Kiki La Coco Kiki is ’n inhoudskepper op TikTok waarvoor sy allerhande dans- en “lip-sync”-video’s maak. Sy het tans ongeveer 390 000 volgelinge op dié app. Haar man, die multimiljoenêr Malcolm Wentzel, en hul huishulp, Thembi Ubisi, het byna 860 000 volgelinge wat hulle manewales dophou. Kiki-hulle woon in Mpumalanga en met hul kinders wat in Pretoria op skool is, wil hulle nou na dié hoofstad verhuis. Mel Viljoen Mel het haar pad opgewerk vanaf haar dae as plaaskind tot die president van Tammy Taylor Nails Suid-Afrika, een van die suksesvolste konsessies in die Suid-Afrikaanse skoonheidsbedryf. Mel is met die bekende en berugte prokureur Peet Viljoen getroud, wat deesdae die hoof- uitvoerende beampte van Tammy Taylor Nails is. Hulle het heelwat bekende klante, onder wie Somizi, Pearl Thusi, DJ Zinhle en Lerato Kganyago. Rhona Erasmus Rhona het op tienjarige ouderdom saam met haar gesin van Meyerton na Pretoria verhuis. Sy is deesdae die eienaar van twee ondernemings, Trouvaille Boutique Day Spa en Midstream College Baby House in Midstream Estate, waar sy en haar gesin ook woonagtig is. Rhona was destyds Heinrich en Renske se au pair en het met hulle hulp haar eerste sakeonderneming begin. Rhona glo vas dat jy nie dinge agter iemand se rug moet sê nie, daarom vertel sy jou graag in jou gesig wat sy van jou dink. Die Real Housewives van Pretoria is vanaf 13 Oktober elke Donderdagaand om 20:00 op kykNET, DStv-kanaal 144, te sien.